ئەمڕۆ ئەنجومەنی وەزیرانی هەرێمی کوردستان، بە سەرپەرشتی مەسرور بارزانی، سەرۆکی وەزیرانی هەرێمی کوردستان کۆبووەوە.
بە گوێرەی ڕاگەیەندراوی ئەنجومەنی وەزیران، لە کۆبوونەوەکەدا، مەسرور بارزانی ئاماژەی بە سەردانی پاپا فرانسیس کردووە و بە سەردانێکی گرنگ و مێژوویی ناوی بردووە و دەستخۆشیشی لە ڕێکخەران و دەزگا پەیوەندیدارەکانی حکومەتی هەرێمی کوردستان و بە تایبەتی هێزە ئەمنییەکان کردووە، بۆ سەرخستنی سەردانەکە.
هەر لە کۆبوونەوەکەدا هەر یەک لە پشتیوان سادق، وەزیری ئەوقاف و کاروباری ئایینی و سەفین دزەیی سەرۆکی فەرمانگەی پەیوەندییەکانی دەرەوە، ڕاپۆرتێکیان دەربارەی سەردانی قەداسەتی پاپا و گرنگیی سەردانەکە و دەرئەنجامەکانی بۆ هەرێمی کوردستان خستوەتەڕوو.
لە بەشێکی دیکەی کۆبوونەوەکەشدا، ئارام محەمەد قادر، وەزیری خوێندنی باڵا و توێژینەوەی زانستی، دوا ڕەشنووسی پڕۆژەی پێدانی مۆڵەتی خوێندنی لە هەرێمی کوردستان خستوەتەڕوو، دوای گفتوگۆ و ڕاگۆڕینەوە و پێشنیارکردنی چەند تێبینی و هەموارکردنێک، پڕۆژەکە پەسەند کراوە.